钦定古今图书集成/方舆汇编/边裔典/第056卷 > 后汉
## 钦定古今图书集成/方舆汇编/边裔典/第056卷 > 后汉

### 明帝永平十六年龟兹王建攻杀疏勒王成立龟兹左侯兜题为疏勒王汉遣军司马班超执兜题立成兄子忠为王

按《后汉书明帝本纪》，不载。按《西域传》，“疏勒国去长
史所居五千里，去洛阳万三百里，领户二万一千，胜
兵三万馀人。明帝永平十六年，龟兹王建攻杀疏勒
王成，自以龟兹左侯兜题为疏勒王。冬，汉遣军司马
班超劫缚兜题，而立成之兄子忠为疏勒王。后忠反
叛，超击斩之。”按《班超传》：“时龟兹王建为匈奴所立，
倚恃”虏威，据有北道，攻破疏勒，杀其王，而立龟兹人
兜题为疏勒王。明年春，超从间道至疏勒，去兜题所
居槃橐城九十里，逆遣吏田虑先往降之。敕虑曰：“兜
题非疏勒种，国人必不用命，若不即降，便可执之。”虑
既到，兜题见虑轻弱，殊无降意。虑因其无备，遂前劫
缚兜题，左右出其不意，皆惊惧奔走。虑驰报超，超即
赴之，悉召疏勒将吏，说以龟兹无道之状，因立其故
王兄子忠为王，国人大悦。忠及官属皆请杀兜题，超
不听，欲示以威信，释而遣之。疏勒由是与龟兹结怨。

### 章帝建初元年诏征班超还疏勒复叛降龟玆超还捕斩之疏勒复安

按《后汉书章帝本纪》，不载。按《班超传》，“永平十八年，
帝崩。焉耆以中国大丧，攻没都护陈睦。超孤立无援，
而龟兹、姑墨数发兵攻疏勒。超守槃橐城，与忠为首
尾，士吏单少，拒守岁馀。肃宗初即位，以陈睦新没，恐
超单危，不能自立，下诏征超。超发还疏勒，举国忧恐。
其都尉黎弇曰：‘汉使弃我，我必复为龟兹所灭耳。诚
不忍见汉使去’。”因以刀自刭。超还至于寘，王侯以下
皆号泣曰：“依汉使如父母，诚不可去。”互抱超马脚，不
得行。超恐于寘终不听其东，又欲遂本志，乃更还疏
勒。疏勒两城，自超去后，复降龟兹，而与尉头连兵。超
捕斩反者，击破尉头，杀六百馀人，疏勒复安。

“建初五年，疏勒都尉番辰叛军，司马班超击破之。”
按《后汉书章帝本纪》：“是岁，西域假司马班超击疏勒，
破之。”按《班超传》：“建初三年，超率疏勒、康居、于寘、拘
弥兵一万人，攻姑墨石城，破之，斩首七百级。”超欲因
此叵平诸国，乃上疏请兵。帝知其功可成，议欲给兵。
平陵人徐干素与超同志，上疏愿奋身佐超，五年遂
以干为假司马，将弛刑，及义从千人就超。先是，莎车
以为汉兵不出，遂降于龟兹。而疏勒都尉番辰亦复
反叛。会徐干适至，超遂与干击番辰，大破之，斩首千
馀级，多获生口。〈按超永平中已为军司马假者徐干非超也〉

### 元和元年疏勒王忠反西域长史更立其府丞成大为疏勒王

按《后汉书章帝本纪》不载。按《班超传》，“先是，莎车以
为汉兵不出，遂降于龟兹。超既破番辰，欲进攻龟兹。
八年，拜超为将兵长史，假鼓吹幢麾，以徐干为军司
马。明年，复遣假司马和恭等四人将兵八百诣超，超
因发疏勒、于寘兵击莎车。莎车阴通使疏勒王忠，啖
以重利。忠遂反从之，西保乌即城。超乃更立其府丞
成”大为疏勒王，悉发其不反者以攻忠。积半岁，而康
居遣精兵救之，超不能下。是时月氏新与康居婚相
亲，超乃使使多赍锦帛遗月氏王，令晓示康居王。康
居王乃罢兵，执忠以归其国，《乌即城》遂降于超。元和
三年，疏勒王忠诈降，长史班超斩之。

按《后汉书章帝本纪》：“是岁，西域长史班超击斩疏勒
王。”按《班超传》，“忠说康居王借兵，还据损中，密与龟
玆谋，遣使诈降于超。超内知其奸而外伪许之。忠大
喜，即从轻骑诣超。超密勒兵待之，为供帐设乐，酒行，
乃叱吏缚忠斩之，因击破其众，杀七百馀人，南道于
是遂通。”

### 顺帝永建二年春三月疏勒国遣使奉献

按《后汉书。顺帝本纪》云云。按《西域传》：安帝元初中，
疏勒王安国以舅臣磐有罪，徙于月氏。月氏王亲爱
之。后安国死，无子，母持国政，与国人共立臣磐同产
弟子遗腹为疏勒王。臣磐闻之，请月氏王曰：“安国无
子，种人微弱，若立母氏，我乃遗腹叔父也，我当为王。”
月氏乃遣兵送还。疏勒国人素敬爱臣磐，又畏惮月
氏，即共夺遗腹印绶，迎臣磐，立为王，更以遗腹为磐
槁城侯。后莎车连畔于寘，属疏勒，疏勒以强故得与
龟兹、于寘为敌国焉。顺帝永建二年，臣磐遣使奉献。
帝拜臣磐为汉大都尉，兄子臣勋为守国司马永建五年春正月，疏勒王遣侍子及大宛、莎车王皆
奉使贡献。

按：《后汉书顺帝本纪》云云。

### 阳嘉二年夏六月疏勒献狮子封牛

按：《后汉书顺帝本纪》云云。

### 灵帝建宁三年凉州刺史孟佗遣任涉曹宽等讨疏勒不克

按《后汉书灵帝本纪》，不载。按《西域传》，“建宁元年，疏
勒王与汉大都尉于猎中为其季父和得所射杀，和
得自立为王。三年，凉州刺史孟佗遣从事任涉将炖
煌兵五百人，与戊己司马曹宽、西域长史张晏，将焉
耆、龟兹、车师前后部合三万馀人，讨疏勒，攻桢中城，
四十馀日不能下，引去。其后疏勒王连相杀害，朝廷
亦”不能禁。东北经尉头温宿、姑墨、龟兹至焉耆。